# Εγχειρίδιο του Ματζόγκ

## Εισαγωγή

Το Ματζόγκ είναι μία εκδοχή για έναν παίκτη του κλασικού ανατολικού παιχνιδιού με τα πλακίδια. Διαθέτει όλες τις αναμενόμενες λειτουργίες ενός παιχνιδιού με πλακίδια ή χαρτιά. Μπορείτε να αλλάξετε, μεταξύ άλλων, την εμφάνιση των πλακιδίων, το παρασκήνιο και το επίπεδο δυσκολίας από το διάλογο Προτιμήσεις. Άλλα χαρακτηριστικά, όπως το κουμπί Παύση, κάνουν το παιχνίδι ακόμη πιο ανταγωνιστικό όταν προσπαθείτε να βελτιώσετε το χρόνο σας.

### Σύντομη ιστορία του Ματζόγκ

Τα πλακίδια του Ματζόγκ χρησιμοποιούνται για τη δημιουργία πολλών παραλλαγών του αρχικού παιχνιδιού. Αυτή η εκδοχή του Ματζόγκ είναι για έναν παίκτη. Κάθε πλακίδιο αντιστοιχεί και σε μία ξεχωριστή σημασία.

Η προέλευση του Ματζόγκ δεν είναι απολύτως εξακριβωμένη, αν και υπάρχουν πολλές σχετικές θεωρίες. Σύμφωνα με μια θεωρία, ο Νώε έπαιζε Ματζόγκ στην Κιβωτό, γιατί η Ανατολή υπερισχύει στο παιχνίδι (ίσως η βροχή στον κατακλυσμό να ήρθε από την Ανατολή). Μια άλλη εκδοχή υποστηρίζει ότι το παιχνίδι το εφηύρε ο Κινέζος φιλόσοφος Κομφούκιος. Τα τρία Θεμελιώδη πλακίδια έχουν το ίδιο όνομα με τις τρεις Θεμελιώδεις αρετές του. Πρόκειται για το Κόκκινο Chung (κέντρο), το Πράσινο Fa (ευημερία) και το Λευκό Po (λευκό), που αντιστοιχούν στην Καλοσύνη, την Ειλικρίνεια και την Υϊκή Ευσέβεια. Άλλη μία θεωρία αναφέρει ότι το Ματζόγκ προήλθε από άλλα κινέζικα παιχνίδια. Το Ya Pei παίζεται με 32 κάρτες από ξύλο ή ελεφαντόδοντο που έχουν το ίδιο ορθογώνιο σχήμα με τα σημερινά πλακίδια του Ματζόγκ. Το Ma Tiae παίζεται με 40 χάρτινες κάρτες, με παρόμοια εμφάνιση, που αντιστοιχούν στα λουλούδια, καθώς και σε τέσσερις διαφορετικές φυλές με αριθμούς από το 1 ως το 9. Έχει υποστηριχθεί ότι δύο αδέλφια εφηύραν το παιχνίδι γύρω στο 1850 μ.Χ., συνδυάζοντας αυτά τα δύο προγενέστερα παιχνίδια.

Στις αρχές του εικοστού αιώνα, το Ματζόγκ έκανε την πρώτη του εμφάνιση στις αγγλικές λέσχες της Σαγκάης. Ο κ. Babcock ξεκίνησε τις εισαγωγές πλακιδίων Ματζόγκ στο δυτικό κόσμο. Κράτησε μόνο τους βασικούς κανόνες του παιχνιδιού και πρόσθεσε Αραβικά αριθμητικά στα πλακίδια. Η μόδα του Ματζόγκ έφτασε στο αποκορύφωμά της το 1923, όταν μεγάλες εταιρείες παιχνιδιών, όπως οι Parker Bros., Milton Bradley, United States Playing Card, εισήγαγαν χιλιάδες σετ πλακιδίων.

Άρχισαν να εμφανίζονται πολλοί διαφορετικοί κανόνες και το 1924 ιδρύθηκε η Επιτροπή Τυποποίησης των Επίσημων Αμερικανικών Κανόνων του Ματζόγκ, με σκοπό να γράψει ένα εγχειρίδιο κανόνων. Ακόμη και σήμερα όμως, πολλές λέσχες χρησιμοποιούν διαφορετικούς κανόνες και μερικές φορές μάλιστα προσθέτουν και δικά τους πλακίδια, με λουλούδια ή μπαλαντέρ. Οι δε παίκτες της ηλεκτρονικής εκδοχής ενθουσιάζονται με την ομορφιά και τις λεπτομέρειες των χειροποίητων πλακιδίων του '20 και του '30 και ψάχνουν να τα αγοράσουν σε παζάρια και παλαιοπωλεία. Ενώ πολλοί νέοι παίκτες ανακαλύπτουν το παιχνίδι από την εκδοχή για ένα παίκτη, αλλά στη συνέχεια συνειδητοποιούν το ενδιαφέρον και τις προκλήσεις του παραδοσιακού παιχνιδιού.

Τμήματα αυτού του κειμένου έχουν προσαρμοστεί από τις ιστοσελίδες του Mah Jong Museum.

## Παίζοντας Ματζόγκ

Ξεκινάτε με πέντε επίπεδα πλακιδίων, τοποθετημένα έτσι ώστε κάποια να καλύπτονται από τα πλακίδια που βρίσκονται από πάνω τους. Όσο πιο δύσκολο επίπεδο επιλέξετε στο διάλογο Προτιμήσεις, τόσο πιο πολλά πλακίδια θα είναι καλυμμένα κατά την έναρξη του παιχνιδιού. Ο στόχος του Ματζόγκ είναι η απομάκρυνση όλων των πλακιδίων. Για να απομακρύνετε πλακίδια θα πρέπει να βρείτε τα ταίρια τους. Συνήθως, το ταίρι ενός πλακιδίου έχει είτε τον ίδιο αριθμό κύκλων ή γραμμών, είτε παρόμοιο σχέδιο.

Για παράδειγμα, το επιλεγμένο πλακίδιο στην παρακάτω εικόνα έχει έξι κύκλους. Το ταίρι του θα έχει και αυτό έξι κύκλους. Άρα, το ταίρι του μπορεί να είναι το τελευταίο πλακίδιο στην τρίτη γραμμή από το τέλος. Ή το πλακίδιο στο κέντρο αριστερά της τέταρτης γραμμής από το τέλος. Αν τώρα θέλετε να ταιριάξετε το πλακίδιο στην κορυφή της πυραμίδας, πρέπει να εντοπίσετε ένα πλακίδιο με τα ίδια πράσινα μπαμπού. Το βρήκατε; Υπάρχουν τρία πλήρως ορατά πλακίδια που αντιστοιχούν στο πλακίδιο της κορυφής. Δύο βρίσκονται στη δεξιά πλευρά (το ένα στη μέση και το άλλο χαμηλότερα). Το τρίτο είναι στην πρώτη γραμμή, αλλά προς το παρόν δεν μπορείτε να το απομακρύνετε, γιατί δεν είναι σε κάποια από τις εξωτερικές πλευρές. Στη συνέχεια θα μάθετε ακριβώς ποια πλακίδια μπορούν να απομακρύνονται και ποια όχι. Τώρα, προσπαθήστε να βρείτε μόνοι σας άλλο ένα ζευγάρι πλακιδίων.

### Κύριο παράθυρο του Ματζόγκ

Κύριο παράθυρο.

Το Ματζόγκ παίζεται ως εξής: Κάνετε κλικ πάνω σε δύο πλακίδια που ταιριάζουν μεταξύ τους για να τα απομακρύνετε. Συνεχίζετε μέχρι να απομακρυνθούν όλα τα πλακίδια, ή να τελειώσουν τα διαθέσιμα ζευγάρια.

Μπορείτε να επιλέξετε μόνο τα πλακίδια που βρίσκονται στην αριστερή ή τη δεξιά άκρη κάθε επιπέδου. Αυτό συμβαίνει γιατί τα πλακίδια που δεν βρίσκονται στην αριστερή ή τη δεξιά άκρη μιας πλευράς δεν μπορούν να απομακρυνθούν. Αν ένα πλακίδιο βρίσκεται στο αριστερό ή δεξί άκρο ενός από τα ψηλότερα επίπεδα, τότε πάλι μπορείτε να το απομακρύνετε, αν βρείτε το ταίρι του.

Αν δεν απομένουν άλλα διαθέσιμα ζευγάρια, θα εμφανιστεί ένας διάλογος που θα σας πληροφορεί ότι δεν υπάρχουν άλλες κινήσεις και θα σας δίνει τη δυνατότητα να ανακατέψετε τα πλακίδια (θα προστεθούν 60 δευτερόλεπτα στο χρόνο σας), ή να αναιρέσετε την προηγούμενή σας κίνηση (αν και μπορεί να χρειαστεί να αναιρέσετε πολλές κινήσεις μέχρι να βρείτε πού είχατε κάνει λάθος).

### Διάλογος πληροφοριών

Διάλογος πληροφοριών.

### Εργαλειοθήκη

Η εργαλειοθήκη βρίσκεται ακριβώς από κάτω από τη γραμμή μενού και περιέχει τα ακόλουθα πλήκτρα:

Νέο

- Ξεκινά νέο παιχνίδι με τις ίδιες ρυθμίσεις.

Επανεκκίνηση

- Ξαναρχίζει το ίδιο παιχνίδι από την αρχή, χωρίς ανακάτεμα των πλακιδίων.

Παύση

- Παύει το παιχνίδι. Όσο διαρκεί η παύση, το ρολόι στην κάτω δεξιά γωνία στο κύριο παράθυρο σταματά να τρέχει, ενώ δεν είναι πλέον ορατές οι όψεις των πλακιδίων.

Αναίρεση κίνησης

- Επαναφέρει τα δύο τελευταία πλακίδια που είχαν απομακρυνθεί. Αν επαναλάβετε αρκετές φορές, θα επιστρέψετε στην αρχή του παιχνιδιού.

Επανάληψη κίνησης

- Με αυτή την επιλογή επαναλαμβάνεται η προηγούμενή σας κίνηση, δηλαδή αυτή που είχε αναιρεθεί με το πάτημα στο κουμπί Αναίρεση κίνησης.

Συμβουλή

- Υποδεικνύει ένα ζευγάρι πλακιδίων που μπορούν να απομακρυνθούν. Κάθε φορά που πατάτε αυτό το κουμπι, προστίθενται 30 δευτερόλεπτα στο χρόνο σας.

Η γραμμή κατάστασης στο κάτω μέρος του παραθύρου παρέχει πληροφορίες για την εξέλιξη του παιχνιδιού:

Πλακίδια που απομένουν:

- Εμφανίζει τον αριθμό των πλακιδίων που απομένει να ζευγαρωθούν.

Κινήσεις που απομένουν:

- Εμφανίζει τον αριθμό των διαθέσιμων ζευγαριών.

Χρόνος:

- Αυτό δείχνει τον χρόνο που πέρασε από την αρχή του παιχνιδιού.

#### Εργαλειοθήκη του Ματζόγκ

Εργαλειοθήκη.

### Μενού

Η γραμμή μενού, που βρίσκεται στην κορυφή του Κύριου παραθύρου, περιέχει τα ακόλουθα μενού:

Παιχνίδι

- Αυτό το μενού περιέχει:

  - Ctrl+Ν Νέο — Ξεκινάει νέο παιχνίδι.

  - Επανεκκίνηση — Ξεκινάει το ίδιο παιχνίδι από την αρχή.

  - Παύση — Παύει το παιχνίδι. Σταματάει το ρολόι και κρύβει τα πλακίδια.

  - Ctrl-Z Αναίρεση κίνησης — Επαναφέρει τα δύο τελευταία πλακίδια που είχαν απομακρυνθεί. Αν επαναλάβετε αρκετές φορές, θα επιστρέψετε στην αρχή του παιχνιδιού.

  - Ctrl-R Επανάληψη κίνησης — Επαναλαμβάνει την προηγούμενη κίνηση, δηλαδή αυτή που είχε αναιρεθεί με το πάτημα στο Αναίρεση κίνησης. Όταν φτάσετε στο σημείο από όπου είχατε ξεκινήσει να αναιρείτε, το μήνυμα Αδυναμία επανάληψης! εμφανίζεται στην κάτω αριστερή γωνία του κύριου παραθύρου.

  - Συμβουλή — Υποδεικνύει ένα ζευγάρι πλακιδίων που μπορούν να απομακρυνθούν.

  - Βαθμολογίες — Εμφανίζει πλαίσιο διαλόγου με τις δέκα καλύτερες βαθμολογίες. Αναφέρεται το όνομα του παίκτη, καθώς και ο χρόνος του.

  - Ctrl-Q Έξοδος — Επιτρέπει την έξοδο από το παιχνίδι.

Ρυθμίσεις

- Αυτό το μενού περιέχει:

  - F11 Πλήρης οθόνη — Σας επιτρέπει να παίξετε το παιχνίδι σε όλη την επιφάνεια της οθόνης του υπολογιστή. Για να τερματίσετε τη λειτουργία πλήρης οθόνης, πατήστε ξανά F11 ή κάντε κλικ στο κουμπί Έξοδος από πλήρη οθόνη της εργαλειοθήκης.

  - Εργαλειοθήκη — Καθορίζει το αν θα εμφανίζεται η εργαλειοθήκη. Αν είναι επιλεγμένο, η εργαλειοθήκη εμφανίζεται στη θέση που την είχατε τοποθετήσει την τελευταία φορά. Αν δεν είναι επιλεγμένο, η εργαλειοθήκη δεν εμφανίζεται.

  - Προτιμήσεις — Εμφανίζει το διάλογο με τις προτιμήσεις.

Βοήθεια

- Αυτό το μενού περιέχει:

  - F1 Περιεχόμενα — Εμφανίζει αυτό το εγχειρίδιο.

  - Περί — Παρέχει βασικές πληροφορίες για το Ματζόγκ, όπως τα ονόματα των δημιουργών και τον αριθμό έκδοσης της εφαρμογής.

## Προσαρμογή

Για να αλλάξετε τις ρυθμίσεις της εφαρμογής, επιλέξτε Προτιμήσεις από το μενού Ρυθμίσεις. Θα ανοίξει ο διάλογος Προτιμήσεις.

### Διάλογος προτιμήσεων

Διάλογος προτιμήσεων.

Όλες οι επιλογές εφαρμόζονται και αποθηκεύονται αμέσως.

Οι ιδιότητες που εμφανίζονται στο διάλογο Προτιμήσεις είναι:

- Σετ πλακιδίων — Από αυτή τη λίστα επιλέγετε την επιθυμητή εμφάνιση των πλακιδίων.

- Επιλογή χάρτη — Αλλάξτε τη δυσκολία του παιχνιδιού μεταβάλλοντας τη διάταξη των πλακιδίων. Οι πιο απλωμένες (εύκολες) εκδοχές σας επιτρέπουν να βλέπετε περισσότερα πλακίδια, ενώ οι πιο πυκνές (δύσκολες) δε σας επιτρέπουν να βλέπετε πολλά.

- Χρώμα παρασκηνίου — Αλλάξτε το χρώμα του παρασκηνίου, χρησιμοποιώντας επιλογέα χρωμάτων.

Για να αλλάξετε το μέγεθος των πλακιδίων, απλά αλλάζετε το μέγεθος του παραθύρου. Τα πλακίδια αυξάνουν σε μέγεθος για να γεμίσουν το νέο παράθυρο.

## Δημιουργοί

Το Ματζόγκ γράφτηκε από τους Francisco Bustamante (pancho@nuclecu.unam.mx), Michael Meeks (mmeeks@gnu.org), Max Watson, Heinz Hempe, και Philippe Chavin. Τα πλακίδια του Ματζόγκ σχεδιάστηκαν από τους Jonathan Buzzard και Max Watson. Αυτό το εγχειρίδιο γράφτηκε από τον Eric Baudais (baudais@okstate.edu). Για να αναφέρετε ένα σφάλμα ή να κάνετε μια πρόταση σχετικά με την εφαρμογή αυτή ή το εγχειρίδιό της, ακολουθήστε τις οδηγίες σε αυτό το έγγραφο.

## Άδεια χρήσης

Tο πρόγραμμα και τα γραφικά των πλακιδίων είναι ελεύθερο λογισμικό· επιτρέπεται η αναδιανομή ή/και τροποποίησή τους υπό τους όρους της Γενικής Άδειας Δημόσιας Χρήσης GNU (GPL), όπως αυτή έχει δημοσιευτεί από το Ίδρυμα Ελεύθερου Λογισμικού (FSF) — είτε της έκδοσης 2 της Άδειας, είτε (κατ' επιλογήν σας) οποιασδήποτε μεταγενέστερης έκδοσης.

Το πρόγραμμα αυτό διανέμεται με την ελπίδα ότι θα αποδειχθεί χρήσιμο, παρόλα αυτά ΧΩΡΙΣ ΚΑΜΙΑ ΕΓΓΥΗΣΗ — χωρίς ούτε και την σιωπηρή εγγύηση ΕΜΠΟΡΕΥΣΙΜΟΤΗΤΑΣ ή ΚΑΤΑΛΛΗΛΟΤΗΤΑΣ ΓΙΑ ΕΙΔΙΚΟ ΣΚΟΠΟ. Για περισσότερες λεπτομέρειες ανατρέξτε στη Γενική Άδεια Δημόσιας Χρήσης GNU (GPL).

Αντίγραφο της Γενικής Άδειας Δημόσιας Χρήσης GNU (GPL) περιλαμβάνεται ως παράρτημα στον Οδηγό χρήστη GNOME. Επίσης, αντίγραφο της Γενικής Άδειας Δημόσιας Χρήσης GNU (GPL) μπορείτε να παραλάβετε από το Ίδρυμα Ελεύθερου Λογισμικού (FSF), είτε επισκεπτόμενοι τον ιστοχώρο του, είτε γράφοντας στη διεύθυνση

     Free Software Foundation, Inc. 51 Franklin Street, Fifth Floor Boston, MA02110-1301USA

.